പ്രവര്ത്തകയെ കേറിപ്പിടിച്ചെന്ന മറുപരാതിയുമായി എസ്.എഫ്.ഐ, എഐഎസ്എഫ് പ്രവര്ത്തകര്ക്ക് എതിരെ പൊലീസ് കേസെടുത്തു എം.ജി സര്വകലാശാലയില് എഐഎസ്എഫ് പ്രവര്ത്തകര്ക്ക് മര്ദ്ദനമേറ്റ സംഭവത്തില് മറുപരാതിയുമായി എസ്എഫ്ഐ.സംഘര്ഷത്തിനിടെ എസ്എഫ്ഐ പ്രവര്ത്തകയോട് എഐഎസ്എഫ് പ്രവര്ത്തകര് അപമര്യാദയായി പെരുപമാറിയെന്നും കേറിപ്പിടിക്കാന് ശ്രമിച്ചെന്നും തങ്ങളുടെ പ്രവര്ത്തകരെ മര്ദ്ദിച്ചെന്നും ആരോപിച്ച് എസ്എഫ്ഐ പൊലീസില് പരാതി നല്കി. പരാതിയില് കോട്ടയം ഗാന്ധിനഗര് പൊലീസ് എഐഎസ്എഫ് പ്രവര്ത്തകര്ക്കെതിരെ കേസെടുത്തു. ഏഴ് എഐഎസ്എഫ് പ്രവര്ത്തകരെ പ്രതികളാക്കി രണ്ട് കേസുകളാണ് കോട്ടയം ഗാന്ധിനഗര് പൊലീസ് രജിസ്റ്റര് ചെയ്തത്. അതേസമയം കേസ് അട്ടിമറിക്കാനുള്ള ശ്രമത്തിന്റെ ഭാഗമാണ് മറുപരാതിയെന്ന് എഐഎസ്എഫ് വ്യക്തമാക്കി. തങ്ങള് നല്കിയ കേസിനെ പ്രതിരോധിക്കാന് മാത്രമാണ് എസ്എഫ്ഐ നേതാക്കളുടെ പരാതിയെന്ന് എഐഎസ്എഫ് ജില്ലാ സെക്രട്ടറി നന്ദു ജോസഫ് ആരോപിച്ചു. എന്താണ് നടന്നതെന്ന് സംഭവത്തിന്റെ ദൃശ്യങ്ങള് കണ്ടാല് വ്യക്തമാകും. സംഭവം നടന്ന് ഒരു ദിവസത്തിന് ശേഷമാണ് എസ്എഫ്ഐ പരാതി നല്കുന്നത്. എഐഎസ്എഫ് പ്രവര്ത്തകര് മര്ദ്ദിച്ചതും വനിതാ പ്രവര്ത്തകയെ കടന്നു പിടിച്ചതും എസ്എഫ്ഐക്കാര് ഇപ്പോഴാണോ അറിഞ്ഞത്. കയറി പിടിച്ചതായി പരാതി നല്കിയത് ആ പെണ്കുട്ടിയെങ്കിലും അറിഞ്ഞിട്ടുണ്ടോയെന്നും നന്ദു ജോസഫ് പരിഹസിച്ചു. എസ്എഫ്ഐ പ്രവര്ത്തകര് മര്ദിച്ചുവെന്നും ബലാത്സംഗഭീഷണി മുഴക്കിയെന്നും ജാതീയമായി അധിക്ഷേപിച്ചുവെന്നുമാണ് എഐഎസ്എഫ് പ്രവര്ത്തകയുടെ പരാതിയില് പറയുന്നത്. കോട്ടയം ഡി.വൈ.എസ്.പിയുടെ നേതൃത്വത്തിലാണ് അന്വേഷണം. അതേസമയം എസ്എഫ്ഐ എഐഎസ്എഫ് പ്രവര്ത്തകര് തമ്മിലുള്ള പോരില് സിപിഐ നേതാക്കള് ഇപ്പോഴും മൗനം തുടരുകയാണ്. സിപിഐയില് എഐഎസ്എഫിന്റെ സംഘടനാ ചുമതലയുള്ള റവന്യൂ മന്ത്രി കെ.രാജന് വിഷയത്തില് പ്രതികരിക്കാന് തയ്യാറായില്ല. വിഷയം എഐഎസ്എഫ് നേരിടുമെന്ന് സിപിഐ സംസ്ഥാന സെക്രട്ടറി കാനം രാജേന്ദ്രന് ഇന്നലെ പ്രതികരിച്ചിരുന്നു. എന്നാല് പരാതിയുമായി ശക്തമായി മുന്നോട്ട് പോകാന് തന്നെയാണ് എഐഎസ്എഫ് ജില്ലാ സംസ്ഥാന നേതൃത്വങ്ങളുടെ തീരുമാനം. ഇതിനിടെ വിഷയത്തില് മൗനം പാലിക്കുന്ന സിപിഐ നേതൃത്വത്തിനെതിരെ രൂക്ഷ വിമര്ശനവുമായി പ്രതിപക്ഷ നേതാവ് വി,ഡി സതീശന് രംഗത്തെത്തി. തങ്ങളുടെ മകളെ പോലെ സംരക്ഷിക്കേണ്ട വനിതാ പ്രവര്ത്തകയോട് ഇത്രയും അപമര്യാദയായി എസ്എഫ്ഐ പ്രവര്ത്തകര് പെരുമാറിയിട്ടും എങ്ങനെയാണ് സിപിഐ നേതാക്കള്ക്ക് നിശബ്ദരായി ഇരിക്കാന് സാധിക്കുന്നതെന്ന് സതീശന് ചോദിച്ചു. കൊടിയില് സ്വാതന്ത്ര്യം ജനാധിപത്യം സോഷ്യലിസം എന്നെഴുതി പാവപ്പെട്ട ചെറുപ്പക്കാരെ തല്ലുന്ന പരിപാടി എഐഎസ്എഫിന് ഇല്ലെന്നും സമര ചരിത്രമുള്ള സംഘടനയാണ് തങ്ങളുടേതെന്ന് ഓര്ക്കണമെന്നും സതീശന്റെ വിമര്ശനത്തിന് പിന്നാലെ സിപിഐ സംസ്ഥാന കൗണ്സില് അംഗം അഡ്വ.വി.ബി.ബിനു പ്രതികരിച്ചു.